Оҕолорго аналлаах кылгас кэпсээннэр, остуоруйалар күрэҕэ

(короткие сказки, рассказы для детей на якутском языке)

 (IV бѳлѳх - Улахан дьон)

**Туоһахта**

Биһиги ынахпыт аата Туоһахта. Ынахпыт сотору төрүөхтээх. Биһиги бары ону кэтэһэбит. Эбэм этэр:”Ынахпыт төрөөтөҕүнэ, эйиэхэ күөрчэх оҥоруом, оҕом үрүҥ ас сиэн абыраныа”. Мин күөрчэҕи наһаа сөбүлүүбүн. Өссө сайын эбэм быырпах оҥорор. Куйаас күн ону иһэн утахпытын ханнарабыт.

Сарсыарда аайы ийэм хотоҥҥо тахсар, бүтэн киирэрин кэтэһэбит. Бүгүн ийэм хотонтон ыксаан киирдэ. Туоһахта төрөөбүт, оҕото тыһы үһү. Эһээлээх эбээ ынах буолуо диэн үөрдүлэр. Мин эбээлиин күнүс саҥа төрөөбүт тарбыйаҕы көрө хотоҥҥо таҕыстым. Кугас тарбыйах эбит. Туоһахта салыы турар оҕотун. Эбээ этэр:”Барахсан оҕомсох ынах”. Эбээ тарбыйахтаах ынаҕын ымманыйа таптыыр. Киэһэ уоһах алаадьыта сиэтибит. Минньигэс да алаадьы буолбут Туоһахтабыт уоһаҕын алаадьыта. Ынахпыт төрөөн, аһатан эрдэҕэ диэн бары үөрдүбүт. Дьоро киэһэ буолла.

 **Сибиинньэ туһунан**

Биһиги сибиинньэ оҕото иитэ ыллыбыт. Саас буолан таһырдьа уйа тутта аҕабыт убайбынаан. Сибиинньэ оҕотун аҕалбыттарыгар, ыал оҕолоро көрө кэллилэр. Аны аспыт тобоҕун мунньар буоллубут. Сибиинньэ сииригэр диэн комбикорм атыыластылар. Буочукаттан уутун уонна аһылыгын хоруудаҕа кутан биэрэбит. Ыалбыт оҕолоро эмиэ ас тобоҕун аҕалан аһатар буоллулар. Кыра кыыс балтым сибиинньэ саҥатыттан куттанан чугаһаабат. Санаабытыгар сибиинньэбит оҕото түргэнник улаатан иһэр.

 “Кыһын сибиинньэбитин сиэхпит, этэ хортуосканы кытта оһуобай буолуо”, - дииллэр дьонум. Мин испэр аһына саныыбын, сибиинньэм оҕотун хайдах өлөрөн кэбиһэбит диэн. Ийэм маҕаһыыҥҥа эт сыаната сыл аайы үрдээн иһэр, онон эбиниэххэ наада диир.

Күһүн сибиинньэбитин эргэ хотоҥҥо киллэрдибит. Баһаам улааппыт. Биһиги детсадка бардыбыт. Субботаҕа, өрөбүлгэ дьоммун кытта хотоҥҥо тахсыһабын. Ийэм эһиил саас өссө сибиинньэ оҕото ылыахпыт , син киһи көрүө эбит диир. Хаар түстэ, кыһын буолла. Биир күн детсадка сырыттахпына, сибиинньэни өлөрбүттэр. Этиттэн ыалбытыгар бэрсибиттэр. Билигин хортуосканы кытта сибиинньэ этин хобордооххо буһаран сиибит. Минньигэс эбит.

**Яковлева Антонина Архиповна, Антоновка,** **Ньурба улууһа**